ming030890/wiki-yue-high-quality huggingface dataset:
東升西降

東升西降係中共總書記習近平提出嘅政治概念，意思係作為東方文明代表嘅中國已經崛起，將會取代以美國為代表，逐漸衰落嘅西方文明，呢句話同毛澤東講過嘅「東風壓倒西風」有異曲同工之處。
武漢肺炎大爆發之後，中共採取強力追蹤、強制檢測同嚴格封城等措施，比世界上絕大多數國家更有效控制疫情。習近平認為疫情為中國帶嚟「百年未有之大變局」，正當西方國家忙於應對疫情嘅時候，中國嘅經濟同工業生產已經回復正軌，體現中國制度嘅優越性。美國近年社會分化同黨派對立嚴重，國內政局混亂同國際影響力下降，而呢個時候中國比西方國家更有效應對疫情，加上經濟、科技水平同軍事力量快速增長，呢啲都係「東方西降」嘅表現。
不過新加坡總理李顯龍喺2021年8月提醒中國，話「東方西降」嘅概念係錯嘅，佢認為美國就算犯錯，之後都可以重塑自我，並且重新振作，而且美國可以吸引嚟自世界各地嘅人才，充滿活力。不過李顯龍同時警告中美之間嘅衝突會帶嚟嚴重後果，兩國應該互相交涉，避免衝突係至關重要，佢點名喺臺灣問題上確實有發生「誤判同錯判」嘅危險。
東升站

東升站（粵拼：dung1 sing1 zaam6；英文：Dongsheng Station）起響廣東省中山市東升鎮兆龍村附近，係廣珠城軌嘅高架站，喺2011年1月7號開始用得。
東南互保

東南互保係指中國清朝末年俾八國聯軍打期間，中國東南方各省違背中央政府嘅命令，唔支持義和團、唔參戰嘅事件。有份嘅省包括江蘇、安徽、江西、湖北、湖南、廣東、廣西、福建、浙江、四川同山東。
東南

東南，或者叫東南方，係指東同南之間，接近正東南嘅方向。而正東南係正東同正南正中間嘅方位，符號SE，來自英文Southeast。用真方位角表示，係135度，符號135°，用羅經方位角，係S45°E。
東南相反方向係西北。正東南相反就係正西北。
東區海底隧道

東區海底隧道（英文：Eastern Harbour Crossing），簡稱東隧，係香港第二條過海行車隧道，亦係香港第一條公路鐵路兩用隧道。

概要
東區海底隧道全長2.2公里，連接香港島東部同九龍東部。佢有5條管道，其中兩條係雙程雙線行車管道，2條係畀港鐵將軍澳綫鐵路列車用（2002年8月3號之前係觀塘綫），以及一條容納環境控制系統嘅管道。隧道南端喺鰂魚涌，同4號幹線東區走廊交匯。而收費廣場就設響北端嘅茶果嶺出入口，共有14個收費亭，其中10個係人手收費亭，剩低4個係快易通專用嘅自動收費亭。車速限制每小時70公里。
東區海底隧道喺1986年8月7號動工，由中信泰富、熊谷國際、保華 (新隧道)及丸紅香港華南有限公司旗下嘅新香港隧道有限公司起，1989年9月21號由港督衛奕信帶領車隊通車，成為東隧第一個使用者，同日夜晚10點正式通車，11月9號當時係英國王儲嘅查理斯三世訪港第一日行程，到東隧主持開幕儀式。
2016年8月7號，新香港隧道有限公司嘅專營權完咗之後，東區海底隧道俾政府接收，香港法例368章《行車隧道（政府）條例》同埋附屬法例適用範圍擴展至東區海底隧道，同時215章《東區海底隧道條例》同埋附屬法例廢除。
日文方言

日文方言（粵拼：jat6 man2*4 fong1 jin4）係指日文嘅方言。日本唔同地區嘅人講嘅日本話喺發音等方面或多或少有啲差異。例如係 arigatō（平假名：ありがとう）呢句基本句子噉：
黑本式羅馬化音高變化規律近似粵拼...意思

Arigatō低低低高aa6 li4 gaa4 to1唔該（京都腔）
—東京腔同京都腔依然完全明對方講緊乜，差異在於佢哋聽對方嘅音高規律，能夠作出「佢九成係出身於京都嘅」呢類判斷。
日文漢字

日文漢字（日文：漢字／かんじ Kanji */?），係書寫日文嗰陣用嘅漢字。日文漢字嘅寫法基本上同現代中文用緊嘅漢字差唔多，但係亦都有一啲係由日本人獨創嘅漢字，叫和製漢字，日本官方叫國字。

日字粵音
同英文使用者唔同，粵語使用者睇到日文名嘅時候，唔會知道個名嘅讀法，所以會用粵音去讀呢啲字眼。
大部份日文漢字，多數會因爲粵語使用者唔識日文而用粵音去讀呢啲漢字，而亦有少數字眼係例外。
例子：「丼」字原本有粵音（dam2 / zing2），但多數會仿傚日文讀法 （ どん ）而創造咗粵音（don1 / dong1）。
實例：親子丼 （can1 zi2 dong1）
亦有啲字係粵語/漢語本身唔存在但又常見，所以需要另創讀音。而大部分情況係普通話先有作到啲讀音畀呢啲字，粵語冇作到，所以只有少數字眼係大眾係約定俗成接受咗嘅讀法。
辻 （sap6）讀音同「十」。 由於字眼上似漢字「十」字冇爭議，而普通話亦安咗個「十」字嘅讀法，所以跟咗呢個邏輯。日文原音：（ つじ ）
日文羅馬字

日文羅馬字（日文： ローマ字／ローマじ Rōmaji）係指用拉丁字母嚟表示日文發音嘅方法。而日文羅馬字一共分咗三種：訓令式羅馬字（訓令式ローマ字 Kunrei-shiki Rōmaji ）、黑本式羅馬字（ヘボン式ローマ字 Hebon-shiki Rōmaji）同埋日本式羅馬字（日本式ローマ字 Nihon-shiki Rōmaji）。
日新粵異

《日新粵異》（粵拼：Jat6 san1 jyut6 ji6）係香港電台社區參與廣播服務計劃（CIBS）嘅廣播節目，由2021年4月9號開始，一連13集，逢星期五夜晚9點鐘喺香港電台普通話台（AM621）播出。節目嘅目的係探索粵語文化嘅保留同傳承，邀請咗研究粵語文化嘅學者同嚟自唔同文化產業嘅嘉賓，探討喺香港推廣粵語文化嘅挑戰同機遇。每集開頭會有處境短劇帶出話題。
日文嘅書寫體系

日文嘅書寫體系（日本語の表記体系）係指用文字嚟記錄日文文章等嘅系統方法。跟世界第啲語言相比，日文嘅書寫系統比較複雜啲，現代日文由幾種文字構成：起源喺中國形意文字嘅漢字、表音文字平假名（喺文法型式上成日用）、片假名（主要用喺借詞）同埋以拉丁字母書寫嘅羅馬字。呢啲文字體系喺日常生活度各自有唔同嘅功能。

用漢字嘅情況
内文：日文漢字
名詞
形容詞同動詞嘅詞幹
漢字文化圈嘅人名同地名
等等。

用平假名嘅情況
内文：平假名
形容詞同動詞變位
助詞
冇漢字或漢字難讀嘅日文單詞
漢字讀法說明（振假名）
等等。

用片假名嘅情況
内文：片假名
外來詞同人名
借詞
擬聲詞
重點。好似用英文寫斜體嗰陣
技術同科學術語（生物名，例如「ヒト」（人）、「ネコ」（貓））
等等。

用羅馬字嘅情況
内文：日文羅馬字
首字母縮略詞、首字母縮寫。例如，NATO（「北大西洋公約組織」嘅縮寫）。
名片同護照名等等。
喺日本同國外都會用嘅公司名、品牌名、產品名等。
等等。
（注意：日常生活度並冇用羅馬字寫日文單詞嘅例子，除咗轉寫。）
日文文學

日文文學（Japanese literature）泛指用日文寫嘅文學作品。
日文維基百科

日文維基百科（ウィキペディア日本語版）係維基百科協作計劃嘅日文版本，一個自由、開放內容嘅百科全書計劃。2001年5月開始公開編輯，直到2015年9月為止，暫時有超過98萬篇文，喺咁多種唔同語言嘅維基百科裏面，跟文數計，佢哋嘅規模排第13。

出面網站
〈日文維基百科〉。
日日日

日日日（粵拼：jat6 jat6 jat6；日文：日日日(Akira)；1986年7月29號—）係日本嘅輕小說作家，近畿地方奈良縣人，2005年出道，初期寫過狂亂家族日記嘅作品而出名。出道期間攞過第1屆碧天社戀愛小說大獎、新風舍文庫大獎、第8屆角川学園小說大賞優秀獎同埋第1屆MF文庫J新人獎等獎項。
日日媽媽聲

《日日媽媽聲》（英文：Mama's Day）係香港無綫電視嘅訪談節目，由余安安、陳凱琳、羅敏莊主持，用生兒育女做題材。節目有兩輯：第一輯由2021年4月10號到6月19號逢禮拜六22:00到23:00喺翡翠台播出；第二輯由2022年5月16號開始逢禮拜一到三22:30到23:00播，因為頭一個禮拜收視唔好（低過10點），播到5月25號之後改播映時段，6月5號到7月10號逢禮拜日22:30到23:00播。

節目調動
第一輯
2021年5月29號：由於直播《萬眾同心公益金》，所以停播一次。
曾國強

曾國強 (漁農界)，香港親中派政治人物兼漁農界人士。
曾國強 (運動員)，中華人民共和國前舉重運動員。
曾參

曾參（前505年—前432年），世稱曾子，係中國春秋末期思想家孔子晚年嘅學生，亦係曾憲梓嘅家族鼻祖。
曾和圓香

曾和圓香 ，係日本嘅一個女藝人同埋配音員。
曾善婷

曾善婷（英文：Ashley Tsang，1993年9月2號—），藝名Ashi，係香港女歌手，係樂隊「小紅帽」嘅主音，亦係一位紋身師。
佢2020年出演ViuTV劇集《暖男爸爸》，2021年參與ViuTV選秀節目《全民造星IV》，30強止步。
曾咀

曾咀（英文：Tsang Tsui），本嚟寫做曾嘴，係香港新界屯門區西部一笪地方，喺湧浪東北，稔灣西南。呢笪地方曾經用嚟做中華電力龍鼓灘發電廠嘅煤灰湖，到2010年代停用後重新發展，其中東部起咗多功能污泥處理設施「源·區」，中部就起咗屯門曾咀靈灰安置所。
曾善美

曾善美（英文：Meimei Tsang，1987年11月8號—），係香港女模特兒兼演員，2010年出道，出過寫真集同拍過影視作品。

簡介
曾善美係香港JACSO加秀娛樂旗下嘅模特兒，2012年去泰國布吉島取景為香港書展推出寫真。
文字文件

文字文件（英文：text file），又叫文本文件，係種結構整到好似一連串文字噉嘅電腦檔案。
文字簡化

文字簡化（英文：text simplification）係自然語言處理一環，指攞一段現存嘅文字做 input，簡化段字嘅文法同結構，但意思唔變，再俾返簡化咗段文字出嚟做 output 。
文字編輯器

文字編輯器（英文：text editor）係指俾人編輯同睇文字文件嘅軟件，有啲編輯器仲有特別嘅格式去幫助睇唔同嘅文件，例如可以協助寫電腦程式。
文字燒

文字燒（Monjayaki），又叫東京燒，係種日式煎餅，同大阪燒似，但比較軟身，主要喺東京同關東地方風行。
文字學

文字學（graphemics）係語言學相關嘅領域，專門研究文字同埋文字系統嘅基本組成部份（文字素）。
松代直樹

松代直樹（1974年4月9號—）係日本足球員，司職守門員，效力過大阪飛腳。
松來未祐

松來未祐 ，係日本嘅一個女藝人同埋配音員。
松仁

松仁（粵拼：cung4 jan4），又叫松子（注意松字嘅讀法，讀cung4 zi2），係松樹嘅籽，佢可以做可藥、菜，炒熟咗之後可以做小食。但係直接生食嘅話，建議最好揀未加工過嘅松仁。松仁可以保護心血管健康，重可以預防因膽固醇過高而引發嘅心血管疾病。
松仔園

松仔園（Tsung Tsai Yuen），香港一地，亦係一園，喺大埔滘嗰頭，係風景區，屬大埔滘自然護理區。地處大埔公路十三咪，喺大埔滘段。舊日香港政府設大埔滘植林區，種馬尾松甚多，因而叫松仔園。園內風景優美，舊日遊人甚多。
松仔園口，大埔公路處，有個大埔滘花園，有塊紀念碑，刻有怒水橋洪流肇禍記。
松仔園有怒水橋，俗稱猛鬼橋，皆因爲曾有怒水死人意外，引來傳說。而對上山坑怒水坑，亦同樣俗稱猛鬼坑。

怒水橋
怒水橋洪流肇禍記
《怒水橋洪流肇禍記》：「松仔園一地，山水清幽，郊遊者多趨之。一九五五年八月念八日，盛暑逼人，士女雲集，遊興方濃，洪流突至，趨避不及，葬身狅流者，男女長幼二十八人。勝地多險，其或然歟？都人士恐慘劇重演，特勒碑誌之，使後之來遊者，觸目警心而知所慎戒焉。遇難者姓名列下：吳灼明、張丁加、邱華佳、梁國權、魏淑蓮、謝焯華、張富星、徐煥興、歐德成、潘宏志、張志勇、馬仁志、莫作彬、林行根、梁寶珠、吳學強、周振興、李寶根、鄭棣華、金碧、麥煥勝、梁牛、王效全、李靜儀、梁錦全、黃麗卿、譚立民、梁海。一九五五年十一月吉旦立，大埔七約鄉公所全體委員仝立。」

交通
嗰處有松仔園命名嘅巴士站。
松元惠

松元惠 ，係日本嘅一個女藝人同埋配音員。
松前郡

松前郡係日本北海道渡島支廳嘅一個自治郡，轄下有2町。
松前町
福島町
旻寧

愛新覺羅旻寧（1782年9月16號—1850年2月25號）係大清皇帝，1820年到1850年在位，史稱清宣宗。因在位年號道光，又叫道光皇帝。
旻寧在位期間爆發第一次鴉片戰爭，由於佢戰守無策，時和時戰，再加上武器裝備上嘅差距，大清輸畀英國，並且派耆英同英國佬砵甸乍簽訂近代中國嘅第一條不平等條約：《南京條約》，割讓香港島同埋開放五口通商。
晚清史學家孟森話齋：「清宣宗嘅庸暗，亦為清朝入關以嚟從未有嘅。」，而佢同爸爸顒琰統治大清呢段嘅時期，歷史上叫做「嘉道中衰」。
晚清史（1840年—1911年） 改
重大事件
清皇室重要人物
重要人物
重要組織
昂坪360

昂坪360（Ngong Ping 360）係香港大嶼山上一條吊車綫，駁埋東涌同昂坪。佢喺2006年9月18號通車，係世界最大規模嘅吊車系統，亦係繼香港海洋公園之後香港第二個吊車系統。
昂坪360係地鐵有限公司（而家係港鐵公司）所有。呢個系統原本係由地鐵公司同埋澳洲Skyrail-ITM合組嘅香港Skyrail公司管理，但昂坪360喺2007年6月11號出現事故，間公司就喺同年9月18號俾地鐵收購。而昂坪360喺嗰單嘢之後一直停駛，直到2007年12月31號先至重開。
昂坪360嘅現任董事總經理係邵信明。

佢個名
最初香港地鐵將個系統叫做「東涌旅遊吊車」，但係官方名稱依家已經改咗做「昂坪360」。個名入面嘅「360」，係可以畀客坐吊車，望勻一個圈 360 度角，即係一眼睇晒大嶼山嘅風景。後尾官方將吊車改叫纜車。

工程同埋試車
吊車工程喺2004年2月展開。吊車系統原本喺2006年6月24號投入服務，但係因為吊車喺6月17號試車嗰陣時出事唔郁，當局就宣布押後開幕日期。7月29號同埋7月30號，地鐵同九鐵嘅員工試坐吊車，機電工程署講話試車情況大致順利。喺颱風派比安8月吹襲香港嗰段時間，損毀咗部分吊車設施，不過都算輕微，但係開幕又要推遲。之後8月30號，昂坪吊車又開始畀人試坐，一直係咁試到9月5號，情況都算順利。因為咁，昂坪市集嘅商戶之間，重諗住吊車會喺9月11號或者9月13號通車添。
因為吊車工程有唔少阻滯，唔少地鐵公司有份搞呢個工程嘅人都辭職唔撈。而東涌站亦都發現石屎有裂紋，不過最後都有補救到。
最後喺9月18號下晝 1 點鐘，昂坪360正式通車。地鐵工程總監柏立恆，同埋昂坪360常務董事高德偉，一齊主持開幕儀式。

吊車跌落山
内文：昂坪360跌吊車
昂坪360嘅一架吊車喺2007年6月11號返廠途中，連埋吊臂甩咗鋼纜，跌咗超過五十米，落下面山坡海邊嘅草叢，車廂爛曬。好彩嗰陣已經收車，冇載客。件事起因未知。呢件事發生之前一個星期左右，昂坪360先至啱啱做完週年檢查。當局喺事發三個鐘後，緊急召開記者會，宣佈吊車無限期停駛，直至調查完同運作安全確保到。
昂坪360去到2007年12月31號先至重開。

啤令唔正常損耗
昂坪360喺2012年1月25號下晝因技術問題停駛，八百幾個搭客喺氣溫得幾度嘅環境半天吊，事後昂坪360宣佈停駛十日做檢查。2月3號，昂坪360宣佈單嘢係因為機場島轉向站嘅滑輪組件嘅啤令有唔正常損耗，預計要再停駛兩個月去換晒全線七組啤令。
昂坪市集

昂坪市集（英文：Ngong Ping Village，以前叫昂坪旅遊走廊、昂坪主題村或昂坪旅遊村）係香港一個旅遊景點，位於大嶼山昂坪，近昂坪360嘅昂坪站同埋天壇大佛，佔地1.34公頃，總樓面面積5,000平方米。2006年6月啟用。
昂坪市集嘅建築及園林設計，展示出昂坪獨特嘅精神面貌以及文化氣息，並設有3個旅遊景點，以及25個食肆、購物及娛樂設施。市集內亦有功夫、雜耍或粵劇等街頭表演。
昂坪營地

昂坪營地，香港營地之一，專畀露營，喺大嶼山昂坪，昂坪路一支路盡頭，英文叫Ngong Ping Campsite。屬南大嶼郊野公園，行政上歸離島區。營地屬小型，有營位少過二十。水源取自溪澗，季節性水源。歸漁農自然護理署管。
營有無名支路到，近上鳳凰山徑邊。署方設咗幾條行山徑。營近鳳凰徑第三段第四段交界。又有彌勒山郊遊徑，又有昂坪樹木研習徑。遠啲有石壁郊遊徑同心經簡林。
營飲食有煮食爐位、有檯櫈。廁所一百米外有。
昂仁

昂仁（威利轉寫：ngam ring rdzong, 藏文拼音：ངམ་རིང་རྫོང）係中華人民共和國西藏日喀則嘅一個縣。
昂內斯

昂內斯（Heike Onnes，1853年9月21號—1926年2月21號），係荷蘭物理學家，研究低溫物理學，發現超導現象，1913年攞諾貝爾物理學獎。
旺財嫂

《旺財嫂》係喺1967年嘅一部粵語片，由石致斌同凌雲聯合執導，陳寶珠、張清主演。

情節
陳旺財去咗香港打工之後，仍老婆蘭珍被惡霸陳三冤枉佢同表哥出軌，被旺財名媽趕走。陳家火燭令旺財名媽睇唔到嘢，得到蘭珍照顧，兩婆媳和好如初。蘭珍去香港搵老公，知道旺財將會同李麗紅結婚，一時睇唔開想自殺，好彩俾被麗紅阻止，當麗紅知道一切之後決心忘情棄愛。旺財求蘭珍原諒，於是就一家團聚。
昂坪

昂坪（英文：Ngong Ping），亦都有人寫昂平，係香港大嶼山一笪高原。昂坪最出名有寶蓮寺同天壇大佛。除此之外，重有青年旅舍同無幾遠嘅心經簡林。
昂坪有巴士同昂坪360吊車去到。

名
昂坪個昂解高起，而坪就係平地。
昂坪站

昂坪纜車站係吊車昂坪360嘅總站，喺新界離島區大嶼山昂坪。

車站結構
車站只有一層，乘客落車後向前行就到出口。

車站出口
車站得一個出入口，喺昂坪市集盡頭。
林全

林全（1951年12月13號—）係中華民國政治人，2002至2006年做過財政部長，2016至2017年做過行政院長。佢本身係經濟學家。
林凱欣

林凱欣（英文：Elizabeth Lam，1977年12月7號—） 係香港女模特兒，亦係網上電台「面包台」嘅主播，做過嗰個台嘅「世界盃足球女神」。

簡歷
2011年，林凱欣參加亞洲小姐初選，但入唔到決賽。
林凱欣曾經喺2014年電影《喜愛夜蒲3》客串演出。
林凱欣喺2017年7月，佢自資幾萬緡出寫真集，到2018年再出多本。
林內車站

林內車站係臺灣鐵路公司縱貫線南段嘅一個鐵路車站。
林克霖

林克霖，花名龍心（1976年1月18號—），係一位中國大陸出生網絡紅人。

言行
2012年3月25號，林克霖到中環蘭桂坊一帶得知梁振英當選行政長官後就話：「香港人會好大鑊」。同年4月28號Lady Gaga到達香港，林克霖指著佢架車話香港粉絲都係傻。5月13號母親節當日，林克霖手持玫瑰花，向《城市論壇》女性嘉賓包括李慧琼、劉健儀等人要求影相，而主持人謝志鋒見到林克霖都情不自禁話：「上次被你嚇怕」。

涉自稱黑社會遭帶走
2012年4月1號，林克霖到維多利亞公園進行《城市論壇》節目期間話自己係「美國三藩市福清幫第二把交椅龍心438」，遭主持人謝志峰阻止發言。節目結束後，差人就有關三合會言論拘捕林克霖。由於節目係現場直播，同林克霖語出驚人而瞬即網絡爆紅，並成為高登討論區2012年3月「每月之星」。之後，林克霖去做《3D古龍群俠傳 Online》重定兵器譜新手代言人，同擔演十大惡人歐陽丁一角。

非禮女藝人而入獄
2012年6月，林克霖上電台做節目期間涉嫌胸襲非禮仙樂都，吳堯堯，而坐監21日。法官用報告評估過林克霖心理後，認為佢唔適合入住精神病院，但建議佢去精神科門診治療。

咬傷西九文化區保安
2018年9月，林克霖同女友去西九文化區欣賞樂隊表演期間衝到台上，保安員上前制止。雙方發生衝突時，林克霖咬傷一名保安一隻手背。事後警方控告林克霖一項襲擊致造成身體傷害罪。佢個女友亦涉嫌阻礙警員拘捕龍心，遭控一項抗拒警務人員罪。

到東涌踩場
想知多啲：光復東涌
「光復行動」開始時，網絡紅人「龍心」突然出現，高呼「你尋日做乜X我老頂周浩鼎」，批評對方搞事
2018年11月，林克霖現身香港東涌論壇。同月11號，林克霖到「光復東涌」行動現場，批評有關社運，期間高呼粗口句語：「你尋日做乜X我老頂周浩鼎」。

「國歌18區覺醒」
2019年8月18號，龍心喺「反送中」金鐘示威現場現身，，批評反逃犯條例修訂運動。
同年內，佢亦喺各區多次播放中華人民共和國國歌、《包青天》主題曲等，更不斷自稱做「香港區域領袖」、「香港唯一希望」、「共產黨未來主席」或「共產黨第二把交椅」，令到圍觀嘅人熱血沸騰。佢更自稱呢啲做行為藝術嘅頂峰，無需「時代革命」，只需「時代領袖」，就能夠帶領中國邁向國際，戰勝美國網戰（圍堵中國政策）。

懷疑有精神病
香港精神病專科醫生范德穎話，社會壓力令林克霖可能患有人格分裂。不過，林克霖一系列人格都認識到對方人格而同一般解離症個案有分別。
林其欣

林其欣（英文：Josephine Lam Kei Yan，1965年4月15號—），香港無綫電視、亞洲電視前女藝人，張祝珊英文中學畢業。1986年香港小姐競選佳麗。
林其龍

林其龍，香港親中派人士。

政治立場
佢係香港親中派人士，曾經有份幫手舉行活動支持北京未經諮詢或香港人同意，強行訂立嘅《港版國安法》，又以「黑暴」形容爭取民主嘅香港反送中運動。佢喺2022年又寫文讚揚李家超嘅施政報告，又喺地區組織進行活動宣揚習近平思想。
林凱恩

林凱恩（粵拼：lam4 hoi2 jan1，英文：Iris Lam，1992年8月17號—）係香港女演員，而家係無綫電視經理人合約藝人，2015年度香港小姐競選友誼小姐。

簡歷
林凱恩喺香港出世，祖籍潮州潮陽，中學讀將軍澳仁濟醫院王華湘中學，之後升讀大學。佢2015年讀緊大學期間參選香港小姐競選，最後攞到「友誼小姐」獎，之後入咗無綫電視，做節目主持同拍劇。首次主持J2節目《安樂蝸》，及後參演劇集《愛·回家之開心速遞》Bonnie一角，為人熟悉。
斑點長翻車魨

斑點長翻車魨（學名：Ranzania laevis），係翻車魨科魚類嘅一種。
斗六車站

斗六車站係臺灣鐵路公司縱貫線南段嘅一個鐵路車站。
斗底下嘅燈嘅比喻

斗底下嘅燈嘅比喻係耶穌講嘅一個比喻，記載喺《新約聖經》《馬太福音》第5章第14至16節、《馬可福音》第4章第21至22節、同埋《路加福音》第8章第16至18節。

聖經譯文
「
你哋係世上嘅光。一座建造喺山上嘅城係唔能夠被遮蔽住嘅。人點燈，唔會放喺斗底下面，而係放喺燈臺上面，照住全屋嘅人。你哋嘅光都要噉樣照喺人前，叫佢哋睇見你哋嘅好行為，將榮耀歸畀你哋喺天上嘅爸爸。
」

——《馬太福音》5章第14至16節
「
耶穌又對佢哋話：「人拎起盞燈，唔通係要放喺斗底下面，床底下面，而唔放喺燈臺上面咩？因為掩藏嘅事冇辦法永遠唔顯露出來嘅，隱瞞嘅事亦都遲早會顯露出來嘅。」
」

——《馬可福音》4章第21至22節
「
冇人點燈用器皿冚住，或者放喺床底下面，而係放喺燈臺上面，等入來嘅人睇見亮光。因為掩藏嘅事冇辦法永遠唔顯露出來嘅，隱瞞嘅事亦都遲早會畀人知道嘅。
」

解釋
耶穌提醒佢嘅聽眾，冇人會將燈放喺床底或斗底下面。要將燈放喺燈檯上面畀其他人見到，同令到入來嘅人見到亮光。上帝就係點燈嘅人，藉住主耶穌同上帝嘅工作，為世人提供照明嘅火焰；如果任何人見唔到嗰啲光，並唔係上帝嘅錯。耶穌揭示嗰啲尋求神蹟嘅批評者同唔信嘅人，係由於佢哋嘅貪婪同害怕羞辱所導致嘅。佢哋唔信，係因為佢哋動機唔純正。喺身體上嚟睇，眼睛叫全身光明。如果眼睛健康，嗰個人就能夠見到光；但係如果眼睛有病、盲嘅，光就入唔到去。聽耶穌講嘢嘅人，自以為非常聰明，佢哋以為自己全身光明；但係耶穌警告佢哋要注意，喺佢哋裏頭嘅光事實上係黑暗。佢哋自己假裝嘅智慧同優越感令佢哋遠離上帝。動機純正嘅人，向耶穌呢個世界嘅光，開放全人，於是就充滿屬靈嘅光明。佢裏頭嘅生命為基督點光，正如佢坐喺燈光之下，全身光明一樣。
斑點鬣狗

斑點鬣狗（Crocuta crocuta）又叫斑鬣狗，係鬣狗科斑點鬣狗屬現存唯一一個物種，原產撒哈拉以南非洲。
斗宿

斗宿，來自敦煌莫高窟古卷星圖。
斗宿（Dipper）係廿八宿之一，北方玄武七宿第一宿。
斗宿有星官10個，分別係斗、天龠、天弁、建、天雞、狗、狗國、天淵、農丈人同埋鱉。
朱基薩卡省

朱基薩卡省（西班牙文：Chuquisaca）係玻利維亞一個省。
朱婉禎

朱婉禎（英文：Rainie Angel Chu，1986年10月4號—），又叫朱婉瀅，綽號貞子，係香港演員，臺灣出世，大約喺2014年出道，主要都係用特約演員身份參演無綫電視劇集。
2017年11月，朱婉禎因為佢嘅男朋友被發現同前無綫主播陳嘉倩拍拖而開始出名，2018年1月更被雜誌踢爆原來佢被陳嘉倩搶男朋友，被指陳嘉倩明知有朱婉禎存在甘願做第三者。
朱婉儀

朱婉儀（英文：Candy Chu，1975年10月23號—）係香港無綫電視前女藝員，香港演藝學院畢業，參選過2000年香港小姐競選，落選之後拍過唔少電視劇，比較出名嘅角色係2007年《鐵血保鏢》嘅曾艷娥。2012年佢跳槽到香港電視網絡，主要原因係佢做咗咁多年但連劇集海報都未試過落埋自己個名，感到唔受重視。
朱婉儀亦有玩Cosplay，曾經參加過比賽。
朱奠培

寧靖王朱奠培（1418年—1491年）係大明第二代寧王，追封惠王朱盤烒（中文：朱盤烒）嘅第一個仔，獻王朱權嘅孫。佢喺正統（中文：正統 (年號)）十四年（1449年）繼位，做咗寧王。佢在位四十二年。弘治四年（1491年）朱奠培瓜柴，一年之後佢個仔朱覲鈞（中文：朱覲鈞）嗣位。
杉山貴之

杉山貴之（1976年3月24號—）係日本足球員，司職前鋒，效力過市原JEF聯，及大宮松鼠。
杉山天真

杉山天真（1998年6月26號—）係日本足球員，司職後衞，效力過大阪飛腳。
杉山弾斗

杉山弾斗（1999年5月20號—）係日本足球員，打後衞位置，效力千葉JEF聯。
杉山誠

杉山誠（1960年5月17號—）係日本足球員，司職後衞，效力過日產汽車，鹿島鹿角，及京都不死鳥。
杉山紀彰

杉山紀彰（粵拼：caam3 saan1 gei2 zoeng1，1974年3月9號—）係日本嘅一個男配音員。

配音作品一覽
呢個表唔完整，歡迎加料。
杉山里穗

杉山里穗 ，係日本嘅一個女藝人同埋配音員。
杉山弘一

杉山弘一（1971年10月27號—）係日本足球員，司職後衞，效力過浦和紅鑽，東京綠茵，及新潟天鵝。
杉山新

杉山新（1980年7月25號—）係日本足球員，司職後衞，效力過柏太陽神，甲府風林，大宮松鼠，橫濱FC，及FC岐阜。
杉山浩太

杉山浩太（1985年1月24號—）係日本足球員，司職中場，效力清水心跳。
杉山琢也

杉山琢也（1983年1月1號—）係日本足球員，司職後衞，效力過草津溫泉，FC岐阜，Arte Takasaki，長崎成功丸，及福島聯。
星球大戰：原力覺醒

《星球大戰：原力覺醒》（Star Wars Episode VII: The Force Awakens）係一套2015年嘅電影，由J·J·艾布斯執導，係《星球大戰》系列中第七部上映嘅電影。
星球大戰：帝國反擊戰

星球大戰：帝國反擊戰（英文：Star Wars Episode V: The Empire Strikes Back）係星球大戰嘅第5集，亦係第二套拍攝嘅星球大戰電影，1980年推出。佢主要係講Luke Skywalker、Leia公主、Yoda大師同Han Solo一齊打敗帝國軍。喺呢套電影裏面，Luke Skywalker喺同佢黑暗面嘅老豆Darth Vader（即係Anakin Skywalker）用激光劍打鬥嘅時候俾對方斬斷咗隻右手，所以之後佢隻右手就變咗機械手。
星皓娛樂

星皓娛樂（英文：Filmko Entertainment）係香港一間唱碟同電影公司，2000年8月成立，初期拍電影，2010年開始撈埋音樂。
星球大戰：武士復仇

《星球大戰：武士復仇》（Star Wars Episode VI: Return of the Jedi）係一套1983年嘅電影，由佐治魯卡斯所編導，係《星球大戰》系列中第三部上映嘅電影。
星盤

星盤（Astrolabe）係古代天文測量儀器，可以用嚟定位，同埋預測主要天體嘅位置。
星空再遇鐵達尼

《星空再遇鐵達尼》係舊時香港數碼電台製作嘅一個健康教育同清談Phone-in節目，麥潤壽主持，係《星空奇遇鐵達尼》嘅延續。逢禮拜一到五晚9點至12點直播。節目由2011年12月13號到2014年7月11號完結，共播放咗兩年幾。
桑氏

桑（粵拼：song1）係唐人姓氏，喺《百家姓》裏頭排第307位。
呢篇桑氏係同姓氏有關嘅楔位文章，重未寫完嘅。麻煩你幫手充實佢。
桑珠孜

桑珠孜（威利轉寫：bsam 'grub rtse chus）係中華人民共和國西藏日喀則嘅一個區。
桑畑裕輔

桑畑裕輔 ，係日本嘅一個男配音員。

配音作品一覽
呢個表唔完整，歡迎加料。
桑海帝國

桑海帝國係西非古時一個帝國，喺1430年到1590年存在。
桑田佳祐

桑田佳祐（日文：くわた けいすけ；粵拼：song1 tin4 gaai1 jau6：1956年2月26號—）係日本嘅創作歌手，亦係樂團Southern All Stars、Kuwata Band嘅主音。佢幫過好多日本電影寫歌，而且佢寫嘅歌喺8、90年代嘅香港、臺灣同東南亞被廣泛採用。佢喺青山學院大學讀咗兩年經濟學就退學。
2010年，日本100強音樂人排名中，Southern All Stars排第一，而Kuwata Band亦都排第十二名。
佢喺佢參加嘅樂團入面除咗主唱同寫歌之外，同時會兼埋錄音、MV導演，亦會為個別電影去作配樂。

生平
桑田佳祐1956年2月26號喺神奈川縣茅崎出世，祖籍福岡小倉（今日嘅北九州），係屋企孻仔，有一個唔同亞媽生嘅家姐岩本惠理子（日文：岩本えり子）。
喺讀青山學院大學期間，佢曾經組織過「溫泉あんまももひきバンド」、「脳卒中」、「ピストン桑田とシリンダーズ」、「青學ドミノス」等等嘅樂隊，及後去到1978年經佢一個朋友嘅建議，成立一個名叫Southern All Stars嘅樂隊，樂隊至今依然活躍日本音樂界。
桑田嘅老婆原由子係喺成立Southern All Stars嘅時候認識，佢係樂隊入面嘅琴手同和音，後來喺1982年入紙結婚，當時重請咗成3000個擁躉去做佢哋婚禮嘅工作人員，結婚之後佢哋生咗兩個仔，其中一個仔桑田祐宣都係歌手。
2010年7月28號，桑田透過經理人對外宣佈佢患上咗食道癌，之後佢停晒所有活動，用咗大概半年時間留院進行多次手術同化療。手術成功之後，佢喺2010年除夕客串出席全日本紅白歌唱大賽，並喺2011年6月以個人身份復出。

音樂風格
原由子喺Southern All Stars出道30周年紀念演唱會擔當琴手
桑田幾乎識晒所有搖滾樂會用到嘅樂器演奏，佢識結他、低音結他、打鼓同電子琴。佢喺Southern All Stars有一張專輯「好想見到超正嘅未來（素敵な未来を見て欲しい）」入面，由唱歌到演奏樂器都係佢一腳踢。
桑田嘅樂曲深受西方流行音樂影響，特別係英美嘅搖滾樂曲有美國傳統民歌、藍調同南方搖滾等等。喺寫歌方面，佢會同英國音樂家艾力·克萊普頓合作，寫一啲會日英夾雜嘅歌詞。

演唱會
自1978年成立Southern All Stars以嚟，桑田幾乎每一年都有喺日本各縣市搞演唱會。
2011年12月31號，桑田喺日本搞嘅個人演唱會中，第一次透過視像進行直播，包括日本、香港、台灣同南韓嘅戲院都有上畫。

慈善活動
桑田一直都有參與好多慈善活動，除咗定期每年捐錢畀研究同治療愛滋病嘅機構之外，有時重會以關注愛滋病嘅名義開演唱會，再將部份收益捐畀有關慈善機構。為咗吸引到最多嘅觀眾，佢有時會喺呢類演唱會度翻唱西方流行樂曲。
與此同時，桑田亦會幫其他日本樂隊同歌手站台。例如係由結他手小倉博和同佐橋佳幸合組嘅山弦（日文版）。

執導電影
桑田喺1990年執導嘅電影《稻村珍》入面加入好多佢寫嘅歌，並由東寶電影公司喺嗰年嘅9月8號公映。除此之外，佢同時重會為個別嘅影視作品寫歌，例如係2007年日劇《求婚大作戰》嘅《明日晴れるかな》，呢首歌重令桑田贏到第53屆日本電視大賞「最佳電視劇主題曲」。

廣東歌翻唱
自1984年由林志美唱嘅《營火》開始，桑田作嘅歌開始被香港嘅音樂公司買入並改成廣東話詞，但係喺80年代推出嘅作品普遍都冇乜知名度，風頭亦遠遠及唔上差唔多同期嘅玉置浩二。直至1991年張學友唱咗首《每天愛你多一些》爆紅之後，香港嘅粵語流行音樂就隨即湧現大量由桑田作嘅粵語翻唱歌，佢作嘅粵語翻唱歌喺香港被廣泛應用於電視劇、電影同卡通片嘅主題曲，改編作品普遍嘅高傳唱度令桑田間接成為香港90年代粵語流行曲嘅主要作曲人之一。
桑田作嘅歌至今已經有超過30個香港歌手翻唱超過40首廣東歌作品，更有唔少香港歌手都有憑著桑田作嘅歌，獲得多個樂壇獎項。
粵語歌作曲作品
粗體字代表嗰首歌喺香港各大電子傳媒機構被列作冠軍歌。
1984年（1首）
林志美 - 營火
1985年（2首）
鍾鎮濤 - 只想將你等
甄妮 - 我願前行
1988年（1首）
盧業瑂 - 全心全意
1989年（1首）
張學友 - 給我親愛的
1991年（4首）
張學友 - 每天愛你多一些
黎明 - 夜變得精彩
呂方 - 月兒能做證
陳慧嫻 - 飄雪
1992年（8首）
鄭伊健 - 不要哭了
張學友 - 真情流露
郭富城 - You and Me
李國祥 - 無盡冷雨下
譚詠麟 - Oh, Girl
譚又銘 - 飛花裏想你
譚又銘 - Eli, my love
黃凱芹 - 雨中的戀人們
1993年（8首）
鄭秀文 - 叮噹
許志安 - 喜歡妳是妳
許志安 - 從沒有這麼愛戀過
郭富城 - 親近多一次
郭富城 - Merry Christmas
黎明 - 夏日燒着了
李克勤 - 只懂得對妳好
楊采妮 - 愛的魔法
1994年（7首）
鄭伊健 - 9990次想她
張學友 - 望月
張玉珊 - 剪
金城武 - 分秒都想妳
古巨基 - 藍天與白雲
古巨基 - 愛的解釋
吳國敬 - 你是我心上人
1995年（2首）
許志安 - 在那天去後
黎明 - 月亮下求你一吻
1996年（1首）
成龍、葉蒨文 - 你知不知
1999年（2首）
黎明 - Ellie
軟硬天師 - 川保黎明燒着軟硬耀司
2000年（2首）
許志安 - 順路不順路
蘇永康 - 其實我很擔心
2001年（1首）
陳奕迅 - 望月
2004年（1首）
鄭中基 - 只要妳愛我
2011年（1首）
邰正宵 - 老友
2015年（1首）
夏韶聲 - 飄雪
桑田敬信

桑田敬信 ，係日本嘅一個男配音員。

配音作品一覽
呢個表唔完整，歡迎加料。
桑田隆幸

桑田隆幸（1941年6月26號—）係日本足球員，司職前鋒，曾經喺1961～1962年間爲日本足球代表隊出場5次，入咗2球。
梳士巴利牛扒

梳士巴利牛扒（Salisbury steak），係種牛扒形嘅肉餅，用免治牛肉整，煎好後上碟，淋肉汁食。
梳化床

梳化床係種床，平時可以當梳化用，亦可以攤開變成一張床。
梳士巴利

梳士巴利（英文：Salisbury），以前譯做疏利士巴利，係英國英倫西南渭州郡嘅城鎮，住4萬人。
梳士巴利道花園

梳士巴利道花園，香港公園之一，喺尖沙嘴東部，亦即尖東。花園長方，喺梳士巴利道同麼地道之間，又喺香格里拉同尖沙咀中心之間，英文叫Salisbury Road Garden。行政上歸油尖旺區。園內大樹遮蔭，多長椅。公園全日開放。歸康樂及文化事務署管。園內禁煙。
花園隔麼地道，為好時中心。而隔梳士巴利道，為尖沙咀海濱花園。中間有行人天橋貫通，花園部份喺天橋底。
園近火車尖東站，沿麼地道，近冠華中心，或近永安中心，都有出入口。
麼地道之上，就近尚有其他花園，有市政局百週年紀念花園，有麼地道花園，以及尖沙咀東海濱平台花園。
梳化腳踏

梳化腳踏係一啲梳化配有嘅配件，放喺梳化前面，可以用嚟晾腳，亦可以獨立當凳仔坐。相傳梳化腳踏最先喺18世紀嘅鄂圖曼帝國出現，之後傳到歐洲各地。
梳士巴利道

梳士巴利道（英文：Salisbury Road），舊時叫梳利士巴利道，係香港尖沙嘴一條馬路。條路由尖沙嘴碼頭巴士總站，去到紅磡火車站外側。

名
梳士巴利道，來自英國官員梳士巴利侯爵（Marquis of Salisbury）。唐字名原本叫梳利士巴利道，係Salisbury個廣東話直音，之但係，查實英文Salisbury（/ˈsɒlzbri/）係唔發i音，所以後尾更正做梳士巴利道。
梳士貝利

梳士貝利（英文：Shrewsbury）係英倫史樂郡一鎮，人口7萬。
梳化

一張紅色嘅二人梳化。
梳化（粵拼：so1 faa3*2，音譯自英文Sofa），係屬於凳、椅嘅一種。

傳統款式
傳統嘅梳化，一般嘅設計同椅一樣，喺背後會有一段垂直嘅椅柄畀人俟背脊用，而兩邊亦會有用嚟承托雙手嘅手柄。

座位
座位方面，有只係畀一個人坐嘅單人梳化，亦都有畀三人平排坐嘅長梳化，同埋Ｌ字形可以坐多幾個人嘅Ｌ字梳化……等等。

制作及材料
至於用嘅素材，主要係用上造好形狀嘅鋼鐵支架，然後安上排列整齊嘅彈弓（或者用氣墊代替彈弓），再加上一層又一層嘅海綿做坐墊同凳背墊，跟住喺面頭披上一層剪裁合適嘅皮革，打釘定型而成。

傳統＋現代
有啲加入現代概念嘅傳統梳化，可以一拉機關就會將塊椅柄挨後成平躺嘅形態，腿嘅位置重會有塊托板頂出嚟承托雙腿。有啲三人座梳化可以將個成塊椅柄放平，變成一張畀人臨時瞓覺用嘅梳化床。

相對價格
梳化會畀人有軟綿綿嘅感覺，唔會有頂住盤骨嘅硬崩崩，好嘅梳化甚至可以因應身體嘅形狀同重量而令到坐上去嘅人得到最佳嘅舒適感；又因為傳統嘅梳化喺手工同材料方面都比較復雜同講究，觀感亦都比較有格調，所以一般嚟講佢嘅售價都會貴過普通嘅凳，甚至可能需要花費過萬港元先買到一張單人座。

新概念嘅出現
依家亦出現咗好多用簡單概念設計嘅梳化，材料唔需要用到咁高質素，手工亦都唔會太復雜；有啲只係做到好似汽球咁只要用氣泵打入空氣就可以成為一張梳化形，或者一塊剪裁好嘅布裏面塞入好多細細嘅發泡膠粒嚟到做材料，再加幾塊厚海綿定型；呢類梳化嘅觀感比較挑皮，價格亦相對平，所以好迎合到新一代年青人嘅喜好。
維基同享有多媒體嘅嘢：Couches
梳士巴利花園

梳士巴利花園（英文：Salisbury Garden），全名梳士巴利花園藝術廣場（英文：Art Square at Salisbury Garden），係香港嘅公園，喺九龍尖沙嘴梳士巴利道，香港藝術館同香港太空館東面，海邊同尖沙咀海濱花園連接。第一代1997年起好，2012年開始重建，2014年第二代起好。
梅津克貴

梅津克貴（1999年4月3號—）係日本足球員，司職中場，效力過大阪飛腳。
梅爾辛省

梅爾辛省（土耳其文：Mersin ili）係土耳其嘅其中一個省，首府梅爾辛。
梅澤貴史

梅澤貴史（1972年12月7號—）係日本足球員，司職中場，效力過大阪飛腳。
梅河口

梅河口係中國吉林通化一個市，總面積2179平方公里，人口51萬。
梅爾辛

梅爾辛（Mersin）係土耳其第十大城，喺安那托利亞南岸，人口96萬。
楊雨霑

楊雨霑 （Thomas Yeung，原名楊君豪），香港親中派民建聯成員，有時會幫橙新聞、文匯報等親中派媒體寫專欄。

政治立場
佢係香港親中派民建聯嘅成員，喺2012年香港行政長官選舉曾經公開支持梁振英，創立、參與過城市智庫、中港青年文化聯合會、愛中港青年文化社團聯會同埋「保護中環運動」等組織，並喺「保護中環運動」擔任總召集人。
喺2012年，香港政府有意喺中小學推廣國民教育，引來社會極大爭議，唔少人認為當時建議嘅課綱有政治洗腦之嫌，不過楊雨霑就公開撰文支持，但就主張可以設立「檢討機制」。
2013年，佢曾經多次撰文反對激進民主派因為政府以議會佔多數拒絕回應市民訴求，因而進行嘅拉布行動。
2014年，佢亦曾經寫文章公開反對佔領中環行動，形容咁樣係製造對立同犧牲法治同經濟。
去到2016年5月，全國人大常委會委員長張德江，有部分民主派人士藉機抗議，要求落實民主，但佢就點名香港眾志，話佢哋係惡意攔路。
佢亦有份支持北京未經諮詢或香港人同意，強行訂立嘅《港版國安法》。

爭議
喺2012年香港行政長官選舉期間，楊雨霑好早就表態支持梁振英，但係佢喺選舉期間被指強行將其他人加入支持梁振英嘅群組入面，結果引來一啲批評。
楊霈霖

楊霈霖（英文：	Yeung Pui Lam，2001年10月26號—）係香港女子羽毛球員。
佢夥拍楊雅婷喺2024年巴黎奧運代表香港參加羽毛球女子雙打。
楊集文

楊集文，香港親中派人士，祖籍佛曇，裕賢集團創辦人。

政治立場
佢係香港親中派成員。

家庭
佢老婆係湯玲玲。
楊雁雁

楊雁雁（Yeo Yann Yann，1977年2月20號—）係馬來西亞女演員，喺星加坡發展。佢喺大馬柔佛新山出世，祖籍福建廈門。
2013年，楊憑星加坡片《爸媽不在家》獲得第50屆金馬獎最佳女配角及第56屆亞太影展最佳女配角。
楊雅婷

楊雅婷（英文：Lianne Yeung，1998年10月13號—）係香港女子羽毛球員，主力打雙打，拍檔係吳芷柔。
朱六二

朱六二，係南宋晚期句容朱家巷人，佢係朱元璋高阿爺朱百六嘅大佬，朱仲八係佢老豆，佢重有一個細佬叫朱十二。佢屋企裡面幾世都係農民，一直都好窮。
朱共山

朱共山（1958年—）係香港生意人同親中派政治人，保利協鑫能源創辦人，亦係香港再出發大聯盟發起人之一。
朱凱婷

朱凱婷（英文：Heidi Chu，1977年8月17號—）係香港無綫電視合約女藝員，2001年參選香港小姐競選攞季軍後入行，主要做節目主持。
朱凱婷喺2010年結婚。2011年生咗一個女，小學讀國際學校。
朱克伯格

馬克·艾理略·朱克伯格（英文：Mark Elliot Zuckerberg，1984年5月14號—，粵語音譯瑟卡堡）係美國Facebook嘅董事長兼首席執行官，喺紐約州白原市出世。佢讀哈佛大學嗰時整咗 The Facebook 畀同學用，之後 Facebook 上咗互聯網。
朱克伯格又被譽爲 Facebook 教主。
朱兆基

康宏晨曦球員朱兆基同謝菲聯踢嘅比賽。
朱兆基（1980年1月11號—）係香港退役足球員，打中場，而家係香港超級聯賽球會香港飛馬助理教練。
朱光

朱光（1906年10月10號—1969年3月9號），原名朱光琛，用過嘅名有朱曼生、朱愈之，廣西博白人，中共政治人。1930年加入咗共產黨，參加過長征。參與過廣州暴動後，派咗去上海搞地下文宣活動。1932年再派咗去鄂豫皖蘇區，做紅四方面軍政治部秘書長。到咗延安搞戲劇俾毛澤東等人睇中，跟著一路升官。1945年後俾指派到東北，先後接掌齊齊哈爾同長春嘅中共市委書記。中共建政後，由1949年10月到1960年10月，一路做過廣州市軍管會副主任、廣州市副市長、廣州市市長。主政廣州有十一年。

早年
1927年四一二事發後，到咗省城考入咗廣東國民大學，成為埋共青團廣州市委委員，同年12月廣州暴動入邊，帶著十幾個青頭仔會同工人赤衛隊衝入咗差局，佔領間屋當成係少年先鋒隊嘅指揮部。暴動失敗後經香港返咗廣西，被指定做共青團廣西省委嘅負責人。1928年夏，中共廣西特委再派咗朱光去上海，跟著佢用咗上海藝術大學學生嘅身份，成立咗上海藝術劇社搞地下文宣活動。1930年夏轉正成共產黨員。1931年中華蘇維埃共和國成立嘅時候，朱光就喺上海度親手繪製同刻板中共新政權嘅第一張貨幣。

平步青雲
1937年初朱到達咗延安，主要係繼續演戲劇，喺演《血祭上海》一劇時，受到咗毛澤東等高層讚揚，跟著就俾指派做魯迅藝術學院嘅秘書長。佢同廖承志嗰時被譽係「紅軍劇社兩演員」。1938年5月被調咗做馬列學院秘書長，仲同余修拉埋天窗，同年11月再調任朱德總司令嘅秘書兼第十八集團軍總部秘書長。1940年春離開咗集團軍，調咗去多處部隊度做宣傳部長。到中共嘅新冀魯豫軍區1944年成立後，就任命佢做軍區嘅政治部主任。

國共內戰時期
睇埋：1945年嘅國共衝突同長春圍城
中日戰爭後，中共決定咗要進軍東北，朱光同曹里懷就接受咗指派，由冀魯豫根據地率領少數幹部同部隊喺1945年5~10月下旬到咗東北，參與東北度嘅戰役活動。呢個期間朱被派咗去齊齊哈爾擔任中共市委書記，佢喺當地創建咗嫩江軍政幹校仲親任校長，又細緻咁制訂啲宣傳中共各項政策仲有接收政權、鎮壓其他反對勢力嘅工作方案，維持著管治當地嘅秩序。
到中共東北軍打贏咗長春圍困戰後，朱光再俾中共調派做長春市第一任嘅黨委書記，由佢主持逐步恢復返受圍困戰摧殘嘅長春市內秩序。

接掌廣州
1952 做咁廣州中蘇友好協會副會長時嘅朱光，同楚拉基
中共建政後，朱由於有返管治城市嘅經驗而被指派南下，喺1955年1月——1960年11月期間，擔任咗中共廣州第一至三屆人民委員會廣州市市長。朱主政廣州嘅時候，係大力協助返葉劍英同何偉等處理廣州管治度嘅各項工作，為咗掌控當地而不惜一切有殺錯無放過。做過嘅事幹有：沒收大量民眾私有企業等資產，搞咗唔少同中共立場唔一致嘅社團。其次仲有份大推三反五反、中共三面紅旗（總路線、大躍進、人民公社）運動。任內朱仲參與過廣州嘅推普同簡化中文運動。喺1959年1月14號嘅廣州市推廣普通話、促進文字改革動員大會度，宣佈咗成立廣州市文字改革協會籌備會，朱光就做咗主任委員。

晚年
1960年，朱光赴北京任國務院對外文化聯絡委員會副主任，負責對外文化交流工作。1965年轉任中共安徽省委常委、安徽省副省長。到咗第二年嘅春季文革開始咗，朱光就遭到咗批鬥，被加上對抗「文化大革命」、「死保李葆華」同叛徒特務等嘅罪名。
1969年3月9號，朱喺安徽合肥一間關押老幹部嘅房間入邊死咗，成為咗第一個「文革」入邊畀人批鬥死嘅前廣州市市長。
1978年當局平反咗朱，仲追認佢做革命烈士。
朱克

朱克（1919年—2012年3月19號）係香港編劇、導演、小說家 。

生平
1919年，朱克喺廣東台山出世。第二次世界大戰之移居到香港 。
2012年3月19號，朱克喺東華三院馮堯敬醫院病逝，享年92歲。
朱凌凌

朱凌凌（英文：Juicyning）係香港男子組合，2005年9月成立，成員包括凌智豪、朱栢謙、朱栢康、楊偉倫同陳文進，都係出身香港演藝學院。
朱利葉斯·尼雷爾

朱利葉斯·尼雷爾係一個坦桑尼亞語言學家、政治人、翻譯、作家、教師、先生。
楊牧

楊牧（1940年9月6號—2020年3月13號）係臺灣詩人、散文家、評論家、翻譯家同學者。佢原名王靖獻，喺臺灣花蓮出世，花蓮中學、東海大學外文系畢業，做過愛荷華大學創作碩士同柏克萊加州大學比較文學博士，親炙徐復觀、陳世驤。曾經擔任麻州大學助理教授、西雅圖華盛頓大學教授、國立臺灣大學客座教授、國立東華大學文學院院長、中央研究院中國文哲研究所特聘研究員兼所長，並參與香港科技大學人文社會科學學院創院，亦擔任國立政治大學臺灣文學研究所講座教授同國立東華大學榮譽教授。
楊牧自中學就矢志新詩創作，並共同主編詩刊。早年筆名葉珊，深受浪漫主義詩人嘅影響；1966年走到柏克萊攻讀博士學位，見證六零年代學生運動，三十二歲而改筆名為楊牧，嘗試以詩介入社會。詩文曾經譯成英文、法文、德文、日文、意大利文、瑞典文、荷蘭文、捷克文等。曾經攞過時報文學獎、中山文藝獎、吳三連文藝獎、國家文藝獎、聯合報讀書人最佳書獎、花蹤世界華文文學獎、紐曼華語文學獎、蟬獎（瑞典文：Cikada-priset）等。
另外，楊牧亦曾經共同主編志文出版社新潮文庫，影響一代臺灣知識界；1976年，同中學同學葉步榮、詩人瘂弦、生化學家沈燕士共同創辦洪範書店，為臺灣純文學出版重鎮。

經歷
1946年，六歲嘅楊牧就讀花蓮市明義國民學校，係戰後第一屆國民學生，開始學習國語，喺之前識得台語、日語及好少阿美語。1951年開始接觸《血滴子》、《臥虎藏龍》等通俗小說。1952年小學畢業，就讀花蓮中學初級部，同屆同學有王禎和，並私下閱讀《水滸傳》、《西遊記》。1955年初中畢業，就讀花蓮中學高級部，開始涉獵翻譯小說，同時參與刊物編輯。嗰時以「葉珊」為筆名，喺《現代詩》、《藍星詩刊》、《創世紀》同《野風》等詩刊投稿。
1959年四月《創世紀》改版，首次列名為編輯委員。同年九月進入東海大學就讀歷史系，後嚟因興趣不合，轉讀外文系。嗰時嘅楊牧，睇咗大量英國浪漫主義詩人嘅作品，例如華滋華斯、拜倫、雪萊、濟慈等等。1964年自東海大學外文系畢業。隨後，走到去美國愛荷華大學參加保羅·安格爾（英文：Paul Engle）同佢老婆聶華苓創辦嘅「國際寫作計畫」詩創作班，並獲得藝術碩士學位。楊牧喺愛荷華嘅前後期同學有余光中、葉維廉、白先勇、王文興等日後引領台灣文壇嘅作家。愛荷華求學期間，楊牧對愛爾蘭詩人葉慈有著比浪漫詩人更多嘅關注。葉慈中年之後浪漫精神嘅提升、對神人關係嘅探討及現實社會嘅批判，影響咗楊牧日後文風嘅改變。
跟住楊牧入咗柏克萊大學比較文學系，獲博士學位。嗰時越戰正如火如荼嘅展開，而柏克萊大學係60年代反戰運動嘅領導者，積極抗議美國政府介入越戰。噉令楊牧感受到美國身為高度文明國家，但又同時投入血腥戰爭嘅矛盾。1972年後改筆名為「楊牧」之後，作品風格亦為之一變；喺原有浪漫抒情之外，多咗一份冷靜同含蓄，並且開始有咗關心現實問題嘅作品。由憂鬱沉靜舒一己之懷，轉而介入同批判社會。楊牧講過：「變唔係一件容易嘅事，然而唔變即係死亡，變係一種痛苦嘅經驗，但痛苦亦都係生命嘅真實。」呢個係楊牧開始關注社會人世嘅關鍵。1984年嘅《交流道》即隨筆式地紀錄對當時社會現象嘅觀察及批判。
夏志清曾經評論：「楊牧《衣飾與追求》一文，將《離騷》同史本塞《仙后》相比，係比較中西文學論文中最有見地嘅一篇，但問題係《離騷》一共幾行，《仙后》又有幾長？」
2020年3月13號，楊牧因病喺臺北市國泰醫院離世，享壽79歲。

榮譽
詩宗獎（1971）
時報文學獎（1979、1987）
吳三連文藝獎（1990）
財團法人傑出人才發展基金會講座（1996－2001）
國家文藝獎（2000）
花蹤世界華文文學獎（2007）
紐曼華語文學獎（2013）
二等景星勳章（2015年）。
蟬獎（瑞典文：Cikada-priset）（2016）
華文文學星雲獎貢獻獎（2018）

相關研究
郝譽翔：〈浪漫主義的交響詩──論楊牧《山風海雨》、《方向歸零》、《昔我往矣》〉，原載《臺大中文學報》13期（2000年12月），頁163-186。後收錄於《大虛構時代：當代台灣文學光譜》（台北：聯合文學，2008）
張惠菁：《楊牧》（台北：聯合文學，2002）
鍾怡雯：〈無盡的搜尋──論楊牧《搜索者》〉，《無盡的追尋：當代散文的詮釋與批評》（台北：聯合文學，2004），頁88-99。
郝譽翔：〈右外野的浪漫主義者──訪問楊牧〉，《大虛構時代：當代台灣文學光譜》
郝譽翔：〈唯詩真理是真理規範時間──訪問楊牧〉，《大虛構時代：當代台灣文學光譜》
郝譽翔：〈因為「破缺」，所以完美──訪問楊牧〉，原載《聯合文學》291期（2009年1月），頁18-23。
陳芳明主編：《練習曲的演奏與變奏：詩人楊牧》（台北：聯經出版公司，2012）
須文蔚編選：《楊牧》（台南：國立台灣文學館，2013）
劉益州：《意識的表述：楊牧詩作中的生命時間意涵》 （台北：新銳文創，2013）
黃麗明著，曾珍珍校譯：《搜尋的日光：楊牧的跨文化詩學》（台北：洪範書店，2015）
楊玉環

楊玉環（719年6月26號—756年8月15號），又叫楊太真，史稱楊貴妃，係中國古代四大美人其中一位，後世封佢做「羞花」。佢係唐玄宗李隆基最得寵嘅貴妃，間接引發安史之亂。最終李隆基喺逃離長安避亂嗰陣，喺士兵壓力下賜楊玉環自盡。
成語燕瘦環肥講嘅就係楊玉環同趙飛燕。
楊珍美

楊珍美（英文：Jamie Yeung，1997年7月8號—）係香港女子泳手，2012年開始參加國際賽。佢喺2018年亞洲運動會代表香港喺游水接力項目攞到銀牌同銅牌各一。
楊益言

楊益言（1925年11月18號—2017年5月19號）係中華人民共和國作家，共產文學小說《紅岩》嘅作者之一。佢原籍四川武勝縣，喺重慶出世。
2017年5月19號，楊益言喺重慶病逝，享年92歲。
楊環靜

楊環靜，台灣社會福利界人士，食二糧創辦人。，曾經係美食作家。

政治立場
喺第11屆中華民國立法委員選舉，佢支持時代力量。
楊盼盼

楊盼盼（Sharon Yang，1958年2月5號—）係臺灣女藝人，鄉下係江蘇，有一個阿哥。阿公阿婆魏道明同鄭毓秀係民國政治人，八歲嗰陣同家長去演話劇，開始做童角。
嚮1990年代無綫《萬千星輝賀台慶》，楊盼盼表演高難度特技。
楊盼盼而家做咗電影監製。
楊知元

楊知元，係大韓民國嘅一個女藝人同埋歌手。
核子武器擴散

核子武器擴散，又叫核擴散，係指將核武器，核裂變材料以及核武器技術傳播到未俾《不擴散核武器條約》承認為「核武器國家」嘅國家。
核子物理學

核子物理（nuclear physics），又叫原子核物理，係物理學分支，主要研究原子核成分同相互作用。
核心家庭

核心家庭（英文：nuclear family）係人類家庭嘅一種組合方式，係以婚姻為基礎，父母同啲仔女一齊居住、生活嘅家庭，同核心家庭相對嘅概念係大家族（英文：extended family）。
核反應堆

核反應堆（英文：Nuclear Reactor），係指一種可以啟動、控制同維持核裂變或者核聚變呢啲鍊式反應嘅裝置。相對於核武爆炸瞬間所發生嘅失控鏈式反應，喺反應堆之中，核變嘅速率可以得到精確控制，佢嘅能量能夠以比較慢嘅速度向外釋放，畀人類利用。
核反應堆有好多用途，目前最緊要嘅用途係產生熱能、代替其他燃料將水煲滾，產生蒸汽發電或者係驅動航空母艦等設施運轉。
核子工程

核子工程（英文：Nuclear engineering）係一門工程，依門學問涉及應用核子物理學，工業上點用法，同點樣善後。佢涉及核子分裂、核子融合同核子衰變，咁會放出核子輻射。咁有唔同應用，如核子能發電、核子武器。又如醫學所用嘅核子放射。所用嘅物料同設計，燃料處理，應用安全，以及用後廢料，都歸入核子工程範疇。
核廢料

核廢料，又叫放射性廢料，係指有放射性物質嘅廢棄物料，多數因為核反應而產生。
核心商業區

核心商業區（英文：Central Business District，縮寫：CBD）係城市地理上同經濟上嘅核心，通常位處城市中間位置，而且係城內商業活動嘅主要地區，集合大量寫字樓同商場，交通方便。吸引更多人才，創造更多就業機會。

各個城市CBD
呢節要加長。
極晝

極晝，通俗叫午夜太陽或子夜太陽，係極地一種自然現象。個太陽全日24個鐘都喺地平線上面，見唔到日落。北極地區會喺春分到秋分嘅日子出現，南極地區會喺秋分到春分嘅日子出現。
極度邪惡 超級變態：我的迷人男友

極度邪惡 超級變態：我的迷人男友（英文：Extremely Wicked, Shockingly Evil and Vile）係2019年嘅美國犯罪驚悚片。由Joe Berlinger執導，Michael Werwie編劇，碩克艾佛朗做主角，係由真人真事改編。呢套戲喺2018年1月正式開拍，2019年1月16號全球首映，5月3日喺Netflix上畫。
極性

極性（polarity）係指一個共價鍵或一個共價分子中電荷分佈嘅唔均勻性。
極星

極星係指接近地球天極而又最光嘅恆星，可以用嚟識別北同南。極星可以細分做北極星同南極星。因為北極星夠光，「極星」多數都係指北極星，但只係北半球先至用到。
極樂世界

極樂世界（梵文：सुखावती，羅馬拼音：Sukhāvatī），梵文音譯叫做蘇珂嚩帝、須呵摩提（須摩提），又叫做西方極樂世界、安樂世界、善解世界、清泰世界、西方淨土、阿彌陀佛淨土，係佛教入面阿彌陀佛成佛時，依因地修行所發48大願所感之莊嚴、清凈佛國淨土。以往生此凈土爲願望，以念佛爲主要嘅修行方法叫做凈土法門，係凈土宗嘅主要教法。
極度智能

《極度智能》（英文：Ultimate Intelligence）係2001年由香港影音使團製作嘅福音電影，真人真事改編，講述因為交通意外而全身癱瘓嘅文仔，同一個弱視科學家Peter Wong嘅經歷。

劇情簡介
文仔喺接受洗禮嘅之前一日，因為交通意外而導致全身癱瘓，文仔媽媽因此受盡打擊。文仔好彩得到教會牧師同班教友嘅輔助，文仔媽媽因為大家嘅善行深深感動，決心努力為個仔建立「新生活」。兩母子共同學習，利用文仔重淨返可以郁得嗰兩隻手指撳出「摩斯密碼」，終能重新建立溝通方法。科學家Peter Wong為文仔設計咗一套電腦軟件「極度智能」，意思係能夠超越上帝嘅軟件。文仔竟然一晚就將程式改良，而且軟件功能重俾Peter Wong寫嘅提升咗幾十倍，令到Peter Wong驚訝之餘，唔可以唔承認喺呢個世界以外，確實係存在住一個超越一切嘅智者。Peter患天生弱視，驚遺傳畀下一代，叫已經懷孕嘅老婆墮胎，令到老婆好傷心。
極度天真

極度天真 （挪威文原文: Naiv.Super.） 係挪威作家艾盧蘭寫嘅一本小説。佢喺1996出版咗挪威文嘅第一版，結果非常受歡迎。喺2006年，本書畀每日雜誌報（Dagbladet）列為「最佳挪威文小說 1981-2006」之一。從此，本小說就被翻譯成超過30種語言。中文版由寧蒙所翻譯。

情節概要
個故事係由個二十中嘅男人所敍述。佢突然之間對生命感到失望同困惑，而且從大學退學。敍述者變得對現代科學嘅時間理論同相對論相當着迷。佢睇咗本Paul Davies寫嘅書，同佢嘅氣象學朋友Kim互相用傳真機聯絡，仲會玩啲好重複性嘅細蚊仔活動，例如玩BRIO嘅木製玩具或者不停對住幅牆掉波。去到故事嘅最尾，佢去咗紐約探佢哥哥。之後，佢帶住一個全新嘅生命觀返返挪威。

章節
成本小説分成45章，而每一章大概有4至5頁長。
極樂帝國2154

《極樂帝國2154》（Elysium）係一部2013年嘅美國科幻動作電影，由尼爾保甘執導。主演係麥迪文、茱迪科士打、Alice Braga、沙杜高柏。
此時此刻

《此時此刻》（英文：At the Moment）係臺灣一套單元網絡劇，由王淨、吳慷仁、林心如、賈靜雯、曾敬驊、徐熙娣、宋芸樺、郭雪芙、林柏宏、林熙蕾、劉品言、張軒睿、劉俊謙、修杰楷、朱軒洋、黃路梓茵、章廣辰、謝欣穎、楊銘威、林哲熹領銜主演，連奕琦執導。套劇喺2023年11月10號喺Netflix上架。